Echo Moskvy
Echo Moskvy (rus. Эхо Москвы – Maskvos aidas) – Rusijos radijo stotis, transliavusi informacines laidas visą parą. Radijo stočiai vadovavo žurnalistas Aleksėjus Venediktovas. „Echo Moskvy“ buvo užregistruota 1990 m. rugpjūčio 9 d. ir tapo pirmąja nevalstybine TSRS radijo stotimi. Pirmoji transliacija įvyko 1990 m. rugpjūčio 22 d. 18:57. Kiekvieną dieną radijo stoties Maskvoje klausėsi apie 2,2 milijonus gyventojų, dar apie 7 milijonus siekė bendras klausytojų Rusijoje skaičius (2012-2013 m.). 2022 m. kovo 1 d. Rusijos informacijos ir žurnalistikos priežiūros institucija Roskomnadzor uždraudė radijo stoties veiklą po to, kai ji atvirai pasakojo apie 2022 m. karinę Rusijos agresiją Ukrainoje. Po tokio sprendimo kovo 3 d. „Echo Moskvy“ direktorių valdyba balsų dauguma priėmė sprendimą likviduoti radijo stotį. A. Venediktovas su komanda transliacijas perkėlė į „Youtube“ kanalą „Zhivoi Gvozd“.